Organizácia a podmienky výchovy a vzdelávania pre žiakov 1. – 5. ročníka do konca školského roku 2019/2020

* **Zákonný zástupca**

Zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy **(nosenie rúšok, dodržiavanie odstupov, čisté ruky).**

**Zákonný zástupca predkladá pri prvom nástupe žiaka do základnej školy, alebo po každom prerušení dochádzky v trvaní viac ako tri dni, písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie (príloha).**

Dodržiava pokyny riaditeľa školy, ktoré upravujú podmienky prevádzky konkrétnej základnej školy do konca školského roku 2019/2020.

V prípade, že je u dieťaťa  podozrenie alebo potvrdené ochorenie na COVID-19, bezodkladne o tejto situácii informuje príslušného vyučujúceho a riaditeľa školy.

Povinnosťou zákonného zástupcu je aj bezodkladné nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast, alebo miestne príslušným regionálnym hygienikom. Za týchto podmienok je dieťa zo školy vylúčené.

* **Pri podozrení na ochorenie**

Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) **nesmie vstúpiť do priestorov základnej školy**.

 Ak žiak v priebehu dňa bude vykazovať niektorý z možných príznakov COVID-19, bude  umiestnený do samostatnej miestnosti a **škola kontaktuje  zákonných zástupcov, ktorí ho bezodkladne vyzdvihnú.** O podozrení na nákazu COVID – 19 základná škola informuje príslušný RÚVZ tak, ako je to v prípade iných infekčných ochorení .

* **Organizácia výchovno-vzdelávacieho procesu  a prevádzky školy**

Žiaci budú rozdelení  na skupiny. Maximálny počet v jednej skupine je 20 žiakov.

Žiak nosí rúško všade vo vnútorných priestoroch základnej školy, okrem svojej skupiny v interných a externých priestoroch školy, kde prebieha výchovno-vzdelávací proces.

**Žiak musí mať rezervné rúško – zabalené v igelitovom vrecúšku a podpísané** **v taške** (pre prípad znečistenia svojho používaného rúška).

Žiak si odchádza umyť ruky bežným spôsobom, ktorý je v súlade s aktuálnymi hygienicko-epidemiologickými nariadeniami

Obsah a forma všetkých vzdelávacích a záujmových činností  bude zabezpečená tak, aby boli zaistené hygienicko-epidemiologické opatrenia.

Škola upraví rozvrh, vnútorné časové členenia vyučovacieho dňa a bude brať do úvahy fakt, že časť žiakov sa vzdelávania v základnej škole nezúčastní .

Pedagogickí zamestnanci a odborní zamestnanci základnej školy v súlade s aktuálnymi hygienicko-epidemiologickými nariadeniami a podľa svojho uváženia a možností zabezpečia odstupy medzi žiakmi pri výchovno-vzdelávacom  procese.

Na základe počtu prihlásených žiakov **zabezpečuje škola plynulú prevádzku základnej školy od 7.30 hod. do podávania obeda jednotlivých tried a školského klubu detí od obeda do 16.00 hod.**

Po dohode so zákonnými zástupcami škola zabezpečí, aby žiaci, s cieľom ochrany pred komunitným šírením ochorenia COVID -19  v základnej škole, **prichádzali a odchádzali l en s osobami, ktoré so žiakom žijú     v spoločnej domácnosti**.

Základná škola zabezpečí **každodenný ranný zdravotný filter, ranné meranie teploty žiakov každej skupiny a dezinfekciu rúk všetkých osôb pri vstupe do budovy, a to dezinfekčným prostriedkom, ktorý bude vhodne umiestnený.**

Pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ. **Sprevádzajúce osoby sa vo vnútorných priestoroch školy nepohybujú.**

Základná škola si zabezpečí organizáciu pohybu osôb v budove a pred vstupom do budovy.

V miestnosti, v ktorej sa zdržuje skupina, je zabezpečené časté a intenzívne vetranie.

Základná škola opakovane upozorňuje žiakov na dodržiavania hygienických pravidiel  pri kašľaní a kýchaní.

Presuny skupín žiakov, pohyb po chodbách, návštevu toaliet či spoločných priestorov budú organizované  tak, aby boli minimalizované kontakty ako medzi skupinami, tak jednotlivcami, vrátane zamestnancov školy.

Podľa miestnych podmienok sa skupiny žiakov vonku intervalovo striedajú, alebo je určený pre jednotlivé skupiny oddelený priestor.

Rukavice pre bežné činnosti nie sú nutné.

* **Stravovanie**

                Podľa počtu žiakov a personálu je možné zabezpečovať školské stravovanie v bežnej podobe. V jedálni základnej školy bude stravovanie zabezpečené tak, aby sa skupiny žiakov nepremiešavali.

Stravu vydá personál spolu s čistým príborom každému žiakovi osobitne na tácke.

Žiaci si sami jedlo a pitie nedokladajú a neberú si ani príbory.

**Obedy budú v nasledovnom čase:**

1. **ročník : 11.15 – 11.35**
2. **ročník : 11.40 – 12.00**
3. **ročník : 12.05 – 12.25**
4. **a  5. ročník : 12.30 - 12.50.**
* **Školský klub detí**

                Podľa počtu žiakov a personálu bude zabezpečená činnosť ŠKD v triedach, v ktorých deti trávia vyučovací proces. Žiaci pôjdu do ŠKD po obede, budú zaradení v troch skupinách podľa ročníkov – nemôžeme ich spájať.

**Na odchod z ŠKD žiadame Vás vyplniť tlačivo v prílohe a odovzdať ho vyplnené prvý deň v škole.** Keďže do školy rodičia nesmú vstupovať, budú dieťa čakať pred školou v uvedenom čase. V prípade, že deti budú na školskom dvore – počkajú rodičia na chodníku v bezpečnej vzdialenosti.